༈ཡི༽ཉེ་གནས་ཀུན་དགའ་མཐའ་ཡས་ལ་གདམས་པ། ༈ན་མོ་གུ་ར་ཝཻ། རྒྱལ་བ་ཀུན་ལས་དྲིན་ལྷག་ཐུགས་རྗེ་ཅན། ། རྗེ་བཙུན་མཚན་ལྡན་བླ་མ་མཆོག་རྣམས་ ༼༥༣༽
ལ། ། ད་ནས་བྱང་ཆུབ་སྙིང་པོར་མཆིས་གྱུར་ཀྱང་། ། འབྲལ་མེད་གསོལ་འདེབས་བྱིན་གྱིས་བརླབ་དུ་གསོལ། ། བདག་ཉིད་སྐྱེས་སྦྱངས་ཤེས་རབ་སྤོབས་པས་དབེན། ། ཆོས་ལྟར་བཅོས་པའི་འཇིག་རྟེན་གཡེང་བས་གཙེས། ། རྣམ་དག་ཁྲིམས་ལྡན་ཐོས་བསམ་སྒོམ་པའི་ཆོས། ། ཡིད་དཔྱོད་ཙམ་ལས་ཉམས་ལེན་སྐལ་བས་དབེན། ། དེ་ལྟར་གྱུར་པས་གཞན་ལ་ཕན་པའི་གཏམ། ། སྨྲ་བའི་སྤོབས་པར་ལྡན་པ་མ་ཡིན་ཡང་། ། བྲག་ཆའི་སྒྲ་ལྟར་རྐྱེན་གྱིས་སྐུལ་འདི་སྨྲ། ། ཀ་དག་ཆོས་སྐུའི་གནས་ལུགས་རྟོགས་བཞེད་ན། ། ཁ་དོག་དཀར་དམར་ཚིག་ལ་མ་ཞེན་པར། ག་རུ་གནས་ཀྱང་ཆགས་སྡང་རྟོག་པ་སྤོངས། ། ང་ཡི་མི་བསླུ་ངེས་པའི་གསང་ཚིག་ཡིན། ། ཅ་ཅོ་མང་པོའི་ཀླག་ཅོར་སྨྲ་བ་བཅད། ། ཆ་ལུགས་སྟོན་པའི་རྟགས་འཆང་ཉན་ཐོས་ཚུལ། ། ཇ་ཆང་ཁ་ཟས་སྲེད་པ་རབ་སྤངས་ཏེ། ། ཉ་ཏོ་པ་ལྟར་སྒྲུབ་པ་ལྷུ་རུ་བླང་། ། ཏ་རའི་གྲངས་བཞིན་གྲངས་མེད་ལུས་བླངས་ཚེ། ། ཐ་དད་གྱུར་ཀྱང་ཡང་ཡང་དྲིན་ལྡན་པའི། ། ད་དུང་མ་རྣམས་མ་གྲོལ་བསྒྲལ་བའི་ཕྱིར། ། ན་རྒས་ཤི་བར་གྱུར་ཀྱང་དམ་ཆོས་བསྒྲུབས། ། པ་རི་པི་རིའི་ཁ་བཤད་ཆོས་རྣམས་ནི། ། ཕ་རོལ་རྣ་བའི་དབང་པོར་སྙན་གྱུར་ཀྱང་། ། བ་མོས་ཉི་བཞིན་ཉོན་མོངས་མི་ཐུལ་བས། ། མ་ལུས་སངས་རྒྱས་ཐོབ་པའི་དམ་ཆོས་བསྒོམས། ། ཙ་རི་ཏྲ་སོགས་དག་པའི་གནས་ཆེན་དུ། ། ཚ་གྲང་དུ་ཁའི་གདུང་བ་ཀུན་བསད་དེ། ། ཛ་ལང་བག་མེད་སྤྱོད་བྲལ་རང་ཉིད་ལ། ། ཝ་དམར་སྙིང་ཁོང་ཆུག་ལ་དམ་ཆོས་མཛོད། ། ཞ་ལ་ཅན་སོགས་ཁང་པའི་སྐྱིད་འདོད་སྤོངས། ། ཟ་སོགས་སྡིག་དང་མ་འདྲེས་ཁ་ཟས་བསྟེན། ། འ་ཅག་གྲུབ་ཐོབ་ཕྱིར་རྗེས་སྙེགས་པ་ན། ། ཡ་སྤྱོད་འཇིག་རྟེན་བྱ་བ་རྒྱང་བསྲིང་འཚལ། ། ར་ལ་རོ་ལའི་འཁོར་ཚོགས་གཡེང་བའི་རྒྱུ། ། ལ་སྤྱིལ་རྩ་སྤྱིལ་ཙམ་ལ་གནས་བཅས་ཏེ། ། ཤ་ཁྲག་ལོག་འཚོའི་ཟང་ཟིང་རྣམ་གཡེང་སྤང་། ། ས་བཀའ་རྙིང་གསུམ་ལྟ་བའི་གནས་ལུགས་བསྐྱངས། ། ཧ་ཅང་ཁམ་ཆེས་བསླབ་བྱ་མང་ཐལ་ཀྱང་། ། ཨ་ཅང་སྨྱོན་ཚིག་ལགས་སོ་དགོངས་པར་འཚལ། ། བླ་མའི་ཉེ་གནས་ཀུན་དགའ་མཐའ་ཡས་ཀྱིས། ། བསྐུལ་བར་གྱུར་ལས་འབྲི་གུང་རཏྣ་ཡིས། ། སྤྲོ་ལུང་དབེན་པའི་བསྐྱེད་མོས་ཚལ་དུ་བྲིས། ། དགེ་དེས་འགྲོ་ཀུན་སངས་རྒྱས་ཐོབ་གྱུར་ཅིག